VIDEO Ordin dat de ministrul de Interne: În weekend, la ora 17 și 21, din mașinile de poliție se va difuza imnul național

Un ordin dat sâmbătă de ministrul Internelor, Marcel Vela, prevede difuzarea imnului național, din mașinile Poliției Române, Poliției de Frontieră și Janadarmeriei Române, în zilele de sâmbătă și duminică, la ora 17 și 21, pe toată perioada stării de urgență, transmite Digi24.ro

Imnul va fi difuzat prin sistemele de avertizare acustică ale autospecialelor din dotarea ministerului de interne. Conform ordinului de ministru vor fi difuzate primele trei strofe din„Deșteaptă-te, române!”. Ordinul prevede și implicarea șefilor de structuri ale MAI pentru a se asigura „pregătirea tehnică a autospecialelor, astfel încât mesajul sonor să fie redat corect, cu claritate și la intensitate adecvată”.

Ordinul de ministru a intrat în vigoare astăzi. Pe străzile orașelor din România, din mașinile de poliție răsună deja „Deșteaptă-te, române!”. Imnul se va auzi și la frontierele României din mașinile Poliției de Frontieră, precum și din autospecialele Jandarmeriei.

Sursa: Digi24.ro